Id-Deċiżjoni tal-Kunsill u tal-kummissjoni
tat-12 ta' Ottubru 2000
fuq il-konklużjoni tal-Protokoll għall-Ftehim tas-Sħubija u l-Koperazzjoni li jistabbilixxi sħubija bejn il-Komunitajiet Ewropej u l-Istati Membri, min-naħa waħda, u l-Federazzjoni Russa, min-naħa l-oħra
(2000/682/KE, KEFA/Euratom)
IL-KUNSILL TA' L-UNJONI EWROPEA,
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunitajiet Ewropej, u b’ mod partikolari l-Artikolu 44(1), l-aħħar sentenza ta' l-Artikolu 47(2), l-Artikolu 55, 57(2), 71, 80(2), 93, 94, 133 u 308 flimkien mat-tieni sentenza ta'l-Artikolu 300(2) u t-tieni subparagrafu ta'l-Artikolu 300(3) tiegħu,
Wara li kkunsidraw it-Trattat li jistabbilixxi l-Komunità Ewropea tal-Faħam u l-Azzar, u b'mod partikolari l-Artikolu 95 tiegħu,
Wara li kkunsidraw it-Trattat li jistabbilixxi l-Komunità Ewropea dwar l-Enerġija Atomika, u b'mod partikolari it-tieni paragrafu tal-Artikolu 101 tiegħu
Wara li kkunsidraw il-proposta mill-Kummissjoni,
Wara li kkunsidraw l-approvazzjoni tal-Parlament Ewropew [1],
Wara li kkunsidraw l-approvazzjoni tal-Kunsill skond l-Artikolu 101 tat-Trattat li jistabbilixxi l-Komunità Ewropea dwar l-Enerġija Atomika,
Wara li kkonsultaw il-Kumitat Konsultattiv tal-KEFA u bl-approvazzjoni tal-Kunsill,
Billi:
(1) Il-Ftehim tas-Sħubija u l-Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u l-Federazzjoni Russa, min-naħa l-oħra [2], li daħal fis-seħħ fl-1 ta' Diċembru tal-1997, jikkontribwixxi biex jintlaħqu l-għanijiet tal-Komunitajiet Ewropej peress li dan huwa parti essenzjali mill-istrateġija tal-Komunitajiet Ewropej u l-Istati Membri tagħhom fir-rigward tal-Federazzjoni Russa.
(2) Billi l-Ftehim tas-Sħubija u l-Koperazzjoni ġie ffirmat qabel it-tkabbir ta' l-Unjoni Ewropea biex jiġu inklużi l-Awstrija, il-Finlandja u l-Isvezja, fl-21 ta' Mejju ta' l-1997 ġie ffirmat Protokoll ta' tkabbir biex jinkludi t-tliet Stati Membri ġodda f'dak il-Ftehim.
(3) Intlaħaq Ftehim bejn il-partijiet, fuq l-applikazzjoni proviżorja tal-Protokoll ta' tkabbir mill-Komunitajiet Ewropej, il-Federazzjoni Russa u l-Istati Membri kollha ħlief l-Awstrija, l-Isvezja, il-Finlandja, id-Danimarka u l-Portugall.
(4) Il-firmatarji kollha tal-Protokoll issa rratifikawh,
IDDEĊIDEW KIF ĠEJ:
Artikolu 1
Il-Protokoll għall-Ftehim tas-Sħubija u l-Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom min-naħa l-waħda, u l-Federazzjoni Russa, min-naħa l-oħra, qiegħed b'hekk jiġi approvat f'isem il-Komunità Ewropea, il-Komunità tal-Faħam u l-Azzar u l-Komunità Ewropea ta' l-Enerġija Atomika.
It-test tal-Protokoll qed jiġi anness ma’ din id-Deċiżjoni.
Artikolu 2
Il-President tal-Kunsill għandu f'isem il-Komunitajiet Ewropej, jagħti n-notifika prevista fl-Artikolu 4 tal-Protokoll. Il-President tal-Kummissjoni għandu jagħti din in-notifika f'isem il-Komunità Ewropea tal-Faħam u l-Azzar u l-Komunità Ewropea dwar l-Enerġija Atomika.
Magħmula fi Brussel, fit-12 ta' Ottubru 2000.